(Evt logo)

Til NN kommune

Att ordfører og kulturansvarlig

 Sted, dato

**INFORMASJONSBREV TIL KOMMUNEN VEDR LOKALT MUSIKKRÅD/KULTURRÅD**

Frivilligheten, den kulturelle grunnmuren, er en viktig ressurs i alle lokalsamfunn. Men frivilligheten er avhengig av et godt samspill med kommunen.

Det er viktig at kommunen støtter aktivt, og gjør terskelen for bruk av lokale støtteordninger og andre rammebetingelser lavest mulig. Mindre tid på administrasjon, søknadsskriving/rapportering mm vil frigjøre ressurser til kulturaktiviteter. Og alle kommuner har noe å bidra med. Det kan være tilskudd, lokaler, diverse tjenester, utlån av utstyr eller annet.

Kulturaktivitet er livslang. Det er derfor viktig at det legges godt til rette for både barn, unge, voksne, eldre og målgrupper med særlige behov.

**Lokale musikkråd – og kulturråd**

I mange kommuner er det lokale musikkråd, kulturråd e.l. Et lokalt musikkråd/kulturråd er Norsk musikkråds, Musikkens studieforbunds og fylkesmusikkrådenes lokale organisasjonsledd. Et lokalt musikkråd/kulturråd er en sammenslutning av lagene i kommunen, og er et felles talerør for lagene overfor lokale myndigheter. Rådet har inngående kjennskap til det lokale kulturlivets behov, og kan være en nyttig medspiller for både kommunens administrasjon og politikere. Rådet kjenner også til de enkelte lag, det være seg kor, korps, orkestre, storband, dans, teater, revy og andre.

Musikkrådet/kulturrådet arbeider for best mulige forhold for lagene og de kulturinteresserte i kommunen, for alle sjangre. I tillegg til kulturpolitiske saker arbeider rådet med spørsmål knyttet til øving og konserter/forestillinger, forholdet til kulturskolen, økonomi og andre rammebetingelser. Et godt lokalt musikkråd/kulturråd er aktivt i budsjett-, plan- og høringsprosesser som angår kulturlivet. Dessuten er det vanlig at de lokale rådene arrangerer fellestiltak som konserter, forestillinger, dager, mønstringer, kulturuker, jubileer, kurs osv.

Lokale musikkråd/kulturråd er viktige aktører for lokale lag og foreninger, og er en stor ressurs for kommunen. Gode kulturaktiviteter gir gunstige helseeffekter, god trivsel, godt sosialt miljø, og fremmer lokal tilhørighet. Mange lokale råd er bl a viktige tilretteleggere for aktiviteter for barn og unge.

Et veldrevet lokalt råd er en god støtte for kommunen, f eks som faglig organ, ved fordeling av lokale kulturmidler, med representant i diverse komiteer (17. mai, jubileer mm), rehabilitering og bygging av lokaler for kulturaktiviteter, som arrangør av kulturprogrammer osv. Rådet er dessuten en relevant informasjonskanal til det frivillige kulturlivet.

**Se også**

Kortinfo 1: «Lokalt musikk- og kulturråd - et redskap for økt innflytelse og bedre aktiviteter». Her gis det en kort beskrivelse av hva et lokalt musikkråd/kulturråd er, og hva det vanligvis arbeider med.

Kortinfo 6: «Enklere og bedre hverdag for det lokale kulturlivet». Her beskrives kulturlivets forhold, dets forventninger til kommunen, og hvordan kommunen kan legge til rette for det lokale kulturlivet.

Kortinfo 9: «Samarbeidsavtaler med kommunen og kulturskolen», mønsteravtaler for lokale råd.

Disse kortinfoene, og flere andre ressurser, finner du på de lokale musikk- og kulturrådenes nettsted [www.musikk.no/lokale-musikkraad](http://www.musikk.no/lokale-musikkraad)

[www.musikk.no](http://www.musikk.no) Nettportal for Norsk musikkråd, Musikkens studieforbund, 39 nasjonale medlemsorganisasjoner innen musikk, 16 fylkesledd og vel 100 lokale musikk- og kulturråd

[www.musikklokaler.no](http://www.musikklokaler.no) Norsk musikkråds og Musikkens studieforbund eget kunnskapsnettsted for musikklokaler

Med vennlig hilsen

**XX MUSIKKRÅD/KULTURRÅD**

NN, leder